મુન્દ્રાના જૂના બંદર સાથે રાજાશાહી જમાનાથી સંકળાયેલા અને એજન્ટનું લાયસન્સ ધરાવતા યોગેશભાઈ ઠક્કર જણાવે છે, ‘પહેલાંના જમાનામાં જ્યારે કન્ટેનર ન હતાં ત્યારે વહાણો ચાલતાં અને કોઈને સામાન મોકલવો હોય તો આખા વહાણ બુક કરાવવા પડતાં. અત્યારે કન્ટેનરમાં ૨૦ ટન જેટલો ઓછો સામાન પણ મોકલી શકાય છે. તેનું ભાડું ઓછું લાગે છે. જેના કારણે આજે જૂના બંદર પર પહેલાં જેટલી માલસામાનની આયાત નિકાસ થતી નથી. આમ છતાં જો ડ્રેજિંગ કરી, મોટી ક્રેનોની સગવડતા રાખીને, નવા વેરહાઉસ બનાવીને આયાત નિકાસકારોને આકર્ષવાની જરૃર છે. જોકે આજે તો આ બંદર પર લાઇટિંગ કે ફોન જેવી જરૃરી વ્યવસ્થા પણ નથી, તે મુખ્ય વાત છે. આ બંદર થકી સીધી અને આડકતરી રોજગારીનું નિર્માણ થતું હોવાથી સરકારે તેને સુવિધાયુક્ત બનાવવા જોઈએ. આ કામ ખાનગી પાર્ટીને સોંપવાના બદલે ગુજરાત મેરીટાઇમ બોર્ડે જ કરવું રહ્યું, અન્યથા નાના વેપારીઓ અને આયાત નિકાસકારોને ફાયદો થઈ નહીં શકે.’